กรมอนามัย เร่งส่งเสริมโภชนาการสร้างเด็กไทย สูงดีสมส่วน IQ เกิน 100 และ EQ ที่ดีขึ้นในอนาคต
กรมอนามัย ขานรับนโยบายรัฐมนตรีว่าการกระทรวงสาธารณสุข เร่งส่งเสริมโภชนาการสร้างเด็กไทย สูงดีสมส่วน IQ เกิน 100 และ EQ ที่ดีขึ้นในอนาคตพญ.พรรณพิมล วิปุลากร อธิบดีกรมอนามัย กล่าวว่า กรมอนามัยกำหนดยุทธศาสตร์ส่งเสริมสุขภาพเด็กวัยเรียนให้แข็งแรงและฉลาด มีเป้าหมายสอดรับกับนโยบายรัฐมนตรีว่าการกระทรวงสาธารณสุขที่ต้องการให้เด็กวัยเรียนเจริญเติบโต สูงดีสมส่วนเต็มศักยภาพ และมีทักษะด้านความฉลาดทางสติปัญญา หรือ IQ เกิน 100 โดยกำหนดตัวชี้วัดปี 2562 ให้เด็กวัยเรียนอายุ 6-14 ปี สูงดีสมส่วนร้อยละ 68 ซึ่งที่ผ่านมาพบว่าเด็กไทยอายุ 0-5 ปี เตี้ย ร้อยละ 10.6 ซึ่งดีขึ้นจากเดิม แต่ที่ยังคงเป็นปัญหาคือภาวะอ้วน พบร้อยละ 9.1 กล่าวได้ว่า 1 ใน 10 ของเด็กปฐมวัยไทยมีภาวะอ้วน และเมื่อเด็กเข้าสู่วัยเรียนพบว่า เด็กอายุ 6-14 ปี มีภาวะเตี้ยดีขึ้นเช่นเดียวกัน แต่ที่เป็นปัญหาคือภาวะอ้วนที่เพิ่มขึ้นเป็นร้อยละ 13.1 กรมอนามัยจึงมุ่งเน้นให้ความสำคัญเป็นพิเศษต่อปัญหาด้านโภชนาการและการเจริญเติบโตใน 10 จังหวัด กระจายทุกภูมิภาคทั่วประเทศ ส่งเสริมภาวะโภชนาการเด็ก พร้อมแก้ไขปัญหากรณีที่เกิดความเสี่ยงด้านสุขภาพ ทั้งนี้ ที่ผ่านมากรมอนามัยได้ดำเนินการส่งเสริมการเจริญเติบโตและพัฒนาการเด็กผ่านการสร้างความมีส่วนร่วมของพื้นที่ ด้วยโครงการมหัศจรรย์ 1,000 วันแรกของชีวิต เพื่อดูแลสุขภาพตั้งแต่การตั้งครรภ์ การคลอดและหลังการคลอดต่อเนื่องด้วยการพัฒนายกระดับสถานพัฒนาเด็กปฐมวัย ใช้มาตรฐานสถานพัฒนาเด็กปฐมวัยแห่งชาติ ครอบคลุม 3 ด้าน คือ ด้านการบริหารจัดการ ด้านการดูแลจัดประสบการณ์การเรียนรู้และการเล่น   เพื่อพัฒนาเด็กปฐมวัย โดยครู ผู้ดูแลเด็ก พ่อแม่ผู้ปกครอง และด้านคุณภาพของเด็กปฐมวัย รวมถึงเสริมสร้างทักษะการเลี้ยงดูเด็กของผู้ปกครองและชุมชน ซึ่งแต่ละพื้นที่ที่มีปัญหาจะมีการพัฒนารูปแบบการดำเนินงานเพื่อแก้ไขปัญหาทุพโภชนาการของเด็กปฐมวัย ภายใต้การกำกับติดตามอย่างใกล้ชิดและรายงานผลทุก 3 เดือน